钦定古今图书集成/明伦汇编/交谊典/第056卷 > 《晦日寻崔戢李封》前人
## 钦定古今图书集成/明伦汇编/交谊典/第056卷 > 《晦日寻崔戢李封》前人

“朝光入瓮牖，方寝惊敝裘。起行视天宇，春色渐和柔。
兴来不暇懒，今晨梳我头。出门无所待，缓步觉自由。
杖藜复恣意，免值公与侯。晚定崔李交，会心真罕俦。
每过得酒倾，二宅可淹留。喜结仁里欢，况因令节求。
李生园欲荒，旧竹颇修修。引客看扫除，随时成献酬。
崔侯初筵色，已畏空樽愁。不知天下士，至性有此不。”
草牙既青出，蜂声亦煖游。思见农器陈，何当甲兵休。
上古葛天民，不贻黄屋忧。至今阮籍等，熟醉为身谋。
威凤高其翔，长鲸吞九州。地轴为之翻，百川皆乱流。
当歌欲一放，泪下恐莫收。浊醪有妙理，庶用慰沉浮。